Source: https://beta.e-justice.europa.eu/354/MT/small_claims?SLOVAKIA&init=true&member=1
Timestamp: 2019-11-22 11:00:22+00:00
Document Index: 720902

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ']

Skont l-Artikolu 12 tal-Att Nru 160/2015 tal-Kodiċi tal-Proċedura Ċivili (Civilný sporový poriadok), il-qorti distrettwali (okresný súd) għandha l-kompetenza li tagħti s-sentenza fl-ewwel istanza. Il-kompetenza territorjali tkun tal-qorti ġenerali tal-intimat, filwaqt li għall-persuni fiżiċi tkun tal-qorti li fil-ġurisdizzjoni tagħha l-persuna jkollha r-residenza permanenti tagħha, għall-persuni ġuridiċi tkun tal-qorti li fil-ġurisdizzjoni tagħha l-persuna jkollha l-uffiċċju rreġistrat tagħha, u għall-persuni ġuridiċi barranin tkun tal-qorti li fil-ġurisdizzjoni tagħha tkun tinsab il-fergħa tagħhom. Jekk qorti kompetenti ma tkunx tista’ tiġi ddeżinjata fuq il-bażi ta’ indirizz permanenti jew indirizz ta’ uffiċċju rreġistrat, jew l-aktar indirizz permanenti jew ta’ uffiċċju rreġistrat reċenti, il-kompetenza tkun tal-qorti li l-persuna jkollha proprjetà fil-ġurisdizzjoni tagħha.
Għandhom ikunu segwiti regoli ġenerali għall-preżentazzjoni ta’ talba quddiem il-qorti. It-talbiet jistgħu jiġu ppreżentati bil-miktub, f’għamla kartaċea jew inkella elettronika. Il-preżentazzjoni ta’ talbiet b’mod elettroniku fuq il-merti tal-każ trid tkun awtorizzata f’konformità mal-Artikolu 23(1) tal-Att Nru 305/2013 tal-Gvern elettroniku.
Jekk talba tkun ippreżentata elettronikament fuq il-merti tal-każ mingħajr awtorizzazzjoni, it-talba trid tkun sottomessa mill-ġdid b’awtorizzazzjoni addizzjonali f’għamla kartaċea jew elettronikament fi żmien għaxart ijiem. Jekk talba elettronika mhux awtorizzata fuq il-merti tal-każ ma tkunx ippreżentata mill-ġdid sal-iskadenza f’għamla kartaċea jew elettronikament b’awtorizzazzjoni, din ma tiġix ikkunsidrata, jiġifieri ma titqiesx li ġiet ippreżentata.
Awtorizzazzjoni tinħareġ billi tintuża firma elettronika avvanzata. Firma elettronika avvanzata tista’ tinkiseb bl-akkwist ta’ ċertifikat kwalifikat minn awtorità taċ-ċertifikazzjoni akkreditata. L-informazzjoni dwar l-awtoritajiet taċ-ċertifikazzjoni akkreditati tista’ tinkiseb mis-sit web tal-Awtorità ta’ Sigurtà Nazzjonali Slovakka(Národný bezpečnostný úrad). Informazzjoni dettaljata dwar il-firem elettroniċi avvanzati tinsab fi http://www.nbu.gov.sk, https://www.slovensko.sk/en/title u http://www.ardaco.com.
Fuq is-sit web tal-Ministeru għall-Ġustizzja tas-Slovakkja se jkun hemm disponibbli l-informazzjoni kompluta dwar il-kamp ta’ applikazzjoni tal-Proċedura Ewropea għal Talbiet Żgħar, inkluża informazzjoni dwar liema qrati jew tribunali huma kompetenti li jagħtu s-sentenza fi Stat Membru partikolari: www.justice.gov.sk. Il-formoli użati għall-proċedura jinsabu wkoll fuq dan is-sit web.
L-applikanti li jissodisfaw il-kundizzjonijiet legali għall-għajnuna legali jistgħu japplikaw għaliha permezz taċ-Ċentru ta’ Għajnuna Legali(Centrum právnej pomoci), li jipprovdi għajnuna legali permezz tal-persunal tiegħu stess u l-avukati deżinjati. Il-kundizzjonijiet għall-forniment tal-għajnuna legali huma stipulati fl-Artikolu 17 tal-Att Nru 327/2005 dwar il-forniment ta’ għajnuna legali lil persuni fi bżonn materjali u li jemenda l-Att Nru 586/2003 dwar il-professjoni legali u li jemenda l-Att Nru 455/1991 dwar attività ta’ negozjat (l-Att tan-Negozjar), kif emendat permezz tal-Att Nru 8/2005.
Skont il-Kodiċi tal-Proċedura tat-Tilwim Ċivili, il-metodu preferut ta’ notifika huwa n-notifika matul is-smigħ jew matul atti oħra tal-qorti u n-notifika lill-kaxxa postali elettronika funzjonali stabbilita skont regolament speċjali: l-Att dwar il-Gvern elettroniku. Skont dan l-Att, mill-1 ta’ Novembru 2016, il-qrati jridu jinnotifikaw l-atti b’mod elettroniku biss jekk ikun hemm kaxxa postali elettronika funzjonali attivata għan-notifika. Il-proċedura għall-attivazzjoni ta’ kaxxa postali elettronika funzjonali tvarja għall-persuni ġuridiċi u fiżiċi. Il-persuni fiżiċi jridu japplikaw għall-attivazzjoni. Mill-1 ta’ Lulju 2017, l-Istat irid jattiva kaxxa postali elettronika funzjonali għall-persuna ġuridiċi elenkati fir-reġistru tan-negozji, u minn din id-data ’l quddiem l-amministrazzjonijiet pubbliċi, inklużi l-qrati, għandhom jibagħtu d-deċiżjonijiet tagħhom esklużivament b’mod elettroniku.
Jekk att ma jkunx jista’ jiġi nnotifikat matul smigħ jew att ieħor tal-qorti, lanqas lil kaxxa postali elettronika funzjonali, u jekk l-atti ma jkollhomx jiġu nnotifikati personalment, il-qorti għandha tinnotifika l-att lil indirizz tal-posta elettronika fuq talba tal-parti. Jekk l-atti jkollhom jiġu nnotifikati personalment, jiġu nnotifikati b’konferma tar-riċevuta – jiġifieri konferma li tirrikonoxxi r-riċevuta mid-destinatarju tal-att stabbilit f’dik il-konferma.
Il-persuni ġuridiċi kollha elenkati fir-reġistru tan-negozji, li jrid ikollhom kaxxa postali elettronika funzjonali attivata, huma obbligati li jaċċettaw id-dokumenti mibgħuta elettronikament lill-kaxxi postali elettroniċi funzjonali mill-1 ta’ Lulju 2017. Madankollu, jekk persuni ġuridiċi jew fiżiċi oħra jattiva kaxxa postali elettronika funzjonali għan-notifika, l-atti jiġu nnotifikati wkoll lill-kaxxa postali elettronika funzjonali ta’ dawk l-entitajiet.
Skont l-Att Nru 71/1992 dwar it-tariffi tal-qorti, l-obbligu ta’ ħlas ta’ tariffa jirriżulta mis-sottomissjoni ta’ talba – permezz tal-formola A standard għat-talbiet mimlija, li tagħti bidu għall-Proċedura Ewropea għal Talbiet Żgħar. It-tariffi tal-qorti huma elenkati fl-iskeda ta’ tariffi bħala perċentwal tar-rata tat-tariffa bażi (“rata perċentwali”) jew bħala ammont fiss. Jekk tiġi ppreżentata talba għall-Proċedura Ewropea għal Talbiet Żgħar, it-tariffa tinsab fl-iskeda ta’ tariffi fl-entrata numru 1, li tirriżulta mill-prezz (mill-ħlas) tar-ratione materiae tal-każ jew mill-valur tat-talba, f’liema każ it-tariffa tkun stabbilita għal 6 % (minn tal-anqas EUR 16.50 u mhux aktar minn EUR 16 596.50). L-Att ma fihx dispożizzjonijiet speċjali dwar it-tariffi tal-qorti miġbura fi Proċeduri Ewropej għal Talbiet Żgħar.
It-tariffi miġbura mill-qorti jistgħu jitħallsu, pereżempju, b’kontanti jew bi trasferiment bankarji jew f’fergħa ta’ bank barrani. It-tariffi jistgħu jitħallsu b’kontanti jekk il-qrati jkunu ħolqu kundizzjonijiet għal dan il-metodu ta’ ħlas ta’ tariffi u jekk it-tariffa għal kawża individwali ma tkunx taqbeż it-EUR 300. It-tariffi jitħallsu lill-qorti li tittratta l-kawża fl-ewwel istanza jew li t-tariffa tkun qed tinġabar f’isimha.
Jista’ jiġi ppreżentat appell mid-deċiżjoni tal-qorti tal-ewwel istanza. L-appelli għandhom jiġu ppreżentati fi żmien 15-il jum min-notifika tad-deċiżjoni fil-qorti li tkun ħarġet id-deċiżjoni li tkun qed tiġi appellata. L-appelli għandhom jitqiesu ppreżentati f’waqthom anki jekk ikunu ġew ippreżentati sal-iskadenza fil-qorti tal-appell kompetenti. L-appelli għandhom jitqiesu wkoll li ġew ippreżentati f’waqthom jekk ikunu ġew ippreżentati wara l-iskadenza ta’ 15-il jum għaliex l-appellant kien qed isegwi struzzjonijiet żbaljati mogħtija mill-qorti rigward l-iskadenza għall-preżentazzjoni ta’ appell. Jekk is-sentenza ma jkunx fiha struzzjonijiet dwar l-iskadenza għall-preżentazzjoni ta’ appell, jew jekk tiddikjara b’mod żbaljat li appell mhuwiex permess, jista’ jiġi preżentat appell fi żmien tliet xhur min-notifika tad-deċiżjoni. L-appelli għandhom jitqiesu li ġew ippreżentati f’waqthom jekk ikunu ġew ippreżentati f’qorti bla ġurisdizzjoni għaliex il-appellant kien qed isegwi struzzjonijiet żbaljati rigward il-qorti kompetenti li quddiemha għandu jiġi ppreżentat appell. Dan japplika wkoll jekk id-deċiżjoni ma tkunx tiddikjara l-qorti kompetenti li quddiemha għandu jiġi ppreżentat appell.
Minbarra d-dettalji ġenerali kollha, l-appelli jridu jiddikjaraw is-sentenza li tkun qed tiġi appellata, l-ambitu tal-appell, f’liema rigward is-sentenza titqies difettuża (raġunijiet għall-appell) u r-rimedju li jkun qed ifittex l-appellant (talba għal appell). Il-kompetenza għas-smigħ u s-sentenzi tal-appell tkun tal-qrati reġjonali (krajské súdy).
Il-qorti kompetenti għal ritrattazzjoni ta’ sentenza għandha tkun il-qorti li tkun ħadet id-deċiżjoni fl-ewwel istanza. Skont il-Kodiċi tal-Proċedura ta’ Tilwim Ċivili, jista’ jsir rikors għall-ftuħ mill-ġdid tal-proċedimenti jekk il-possibbiltà ta’ ritrattazzjoni ta’ sentenza tirriżulta minn leġiżlazzjoni speċjali, inkluż ir-Regolament (KE) Nru 861/2007 tal-Parlament Ewropew u tal-Kunsill tal-11 ta’ Lulju 2007 li jistabbilixxi Proċedura Ewropea għal Talbiet Żgħar.
Minbarra d-dettalji ġenerali kollha, rikors għall-ftuħ mill-ġdid tal-proċedimenti jrid jiddikjara n-numru ta’ referenza tas-sentenza li qed tkun appellata, l-ambitu tal-appell, ir-raġunijiet għall-ftuħ mill-ġdid tal-proċedimenti, iċ-ċirkostanzi li jixhdu li r-rikors ġie ppreżentat f’waqtu, prova tas-sustanza tar-rikors, kif ukoll ir-rimedju li qed ifittex l-applikant.
Is-Slovakk.
Jista’ jsir rikors sabiex ikun hemm eżekuzzjoni ta’ deċiżjoni; dan jiġi ppreżentat quddiem il-qorti tal-eżekuzzjoni (exekučný súd). Mill-1 ta’ April 2017, il-qorti tal-eżekuzzjoni hija l-Qorti Distrettwali ta’ Banská Bystrica (Okresný súd Banská Bystrica).
Il-proċedura ta’ eżekuzzjoni hija rregolata mill-Att Nru 233/1995.
Rikors għal eżekuzzjoni jista’ jiġi ppreżentat biss b’mod elettroniku u fil-kaxxa postali elettronika funzjonali tal-qorti. Jekk rikorrent jew ir-rappreżentant tar-rikorrent ma jkollux kaxxa postali elettronika funzjonali attivata, ir-rikors jista’ jiġi ppreżentat permezz ta’ xi marixxall tal-qorti fir-Repubblika Slovakka.
L-eżekuzzjoni titwettaq minn marixxall tal-qorti awtorizzat għat-twettiq tal-eżekuzzjoni minn qorti tal-eżekuzzjoni. Il-qorti għandha tassenja l-każijiet billi toħroġ awtorizzazzjonijiet għal eżekuzzjoni b’mod aleatorju u ugwali lill-marixxalli tal-qorti individwali billi tuża mezzi tekniċi u riżorsi pprogrammati approvati mill-Ministeru b’tali mod li l-każ assenjat ma jkunx jista’ jiġi influwenzat. Ir-regola tal-għażla aleatorja tal-marixxalli tal-qorti hija bbażata fuq it-territorjalità. Il-każijiet jiġu assenjati billi jintgħażlu marixxalli tal-qorti li jkunu ġew appuntati għat-territorju kopert mill-qorti reġjonali (krajský súd) li d-debitur ikun resident permanenti fih jew ikollu l-uffiċċju rreġistrat fih. Jekk ir-residenza permanenti tad-debitur jew l-indirizz tal-uffiċċju rreġistrat fir-Repubblika Slovakka ma jkunux jistgħu jiġu stabbiliti skont il-paragrafu preċedenti, il-marixxalli tal-qorti jintgħażlu mid-distrett li fih id-debitur kellu l-aħħar residenza permanenti tiegħu jew kellu uffiċċju rreġistrat, inkella l-każ jiġi assenjat b’mod aleatorju lil marixxall tal-qorti appuntat għat-territorju kopert mill-Qorti Reġjonali ta’ Banská Bystrica (Krajský súd Banská Bystrica).
L-aħħar aġġornament: 08/01/2019